Τελική ανάλυση Μητρόπουλου που συμφωνήσαμε!!!
Συνάδελφοι καλησπέρα,
 
Μετά από 42 σελίδες σχολίων, πιστεύω ότι το ερώτημα του Θοδωρή έχει απαντηθεί πολλές φορές και με σαφήνεια.
 
Πιστεύω επίσης ότι έχουν τεθεί σαφείς θέσεις, έστω και χαμένες μέσα στον όγκο των σχολίων, για τις έννοιες δυναμική, κινητική, μηχανική ενέργεια, ενέργεια ταλάντωσης, σώμα σε πεδίο, αλληλεπίδραση, σύστημα σωμάτων, κλπ.
 
Παραθέτω στη συνέχεια μια σύντομη κωδικοποίηση, όπως είναι αυτή σχηματισμένη στο μυαλό μου.
 
1) Στον κόσμο συναντάμε συστήματα σωμάτων που αλληλεπιδρούν μεταξύ τους και συμβαίνουν διάφορα φαινόμενα.
 
2) Ένα είδος αλληλεπιδράσεων είναι αυτές που θεωρούνται συντηρητικές.
 
3) Οι συνηθισμένες συντηρητικές αλληλεπιδράσεις που συναντάμε είναι οι βαρυτικές και οιηλεκτροστατικές.
 
Σε περίπτωση που δύο σώματα έρχονται σε επαφή και παραμορφώνονται ελαστικά, οι δυνάμεις που αναπτύσσονται μεταξύ τους, μικροσκοπικά προκαλούνται από την ανακατανομή των πολύπλοκων ηλεκτροστατικών αλληλεπιδράσεων ενός μεγάλου πλήθους φορτισμένων σωματιδίων, που αποτελούν όμως μέρος της δομής των σωμάτων που αλληλεπιδρούν.
Τέτοιες δυνάμεις τις αντιμετωπίζουμε μακροσκοπικά ως ελαστική αλληλεπίδραση μεταξύ των σωμάτων (π.χ. δύο σώματα που συγκρούονται ελαστικά) και τη θεωρούμε κι αυτή συντηρητική.
 
4) Σε κάθε συντηρητική αλληλεπίδραση ανάμεσα σε δύο σώματα εμπλέκεται μια μορφή ενέργειας που την ονομάζουμε δυναμική, η οποία εξαρτάται από την κατάσταση του συστήματος των δύο σωμάτων, από τη σχετική τους απόσταση.
 
Μπορούμε, μέσω του συνολικού έργου των δυνάμεων αυτής της αλληλεπίδρασης, να υπολογίσουμε τις μεταβολές της δυναμικής ενέργειας όταν μεταβάλλεται η σχετική θέση των δύο αλληλεπιδρώντων σωμάτων, η κατάσταση δηλαδή του συστήματός τους.
 
Μπορούμε επίσης να επιλέξουμε μια κατάσταση αναφοράς για το σύστημα και να υπολογίσουμε, ως προς αυτή, τη δυναμική ενέργεια του συστήματος, λόγω αυτής της αλληλεπίδρασης, σε κάθε άλλη κατάστασή του.
 
5) Η δυναμική ενέργεια του συστήματος των δύο σωμάτων θεωρείται ότι «υπάρχει», «περιέχεται», «περικλείεται», «είναι αποθηκευμένη» στο βαρυτικό τους πεδίο αν η αλληλεπίδραση οφείλεται στις μάζες τους, ή στο ηλεκτροστατικό αν οφείλεται στα φορτία τους.
 
6) Στην περίπτωση ελαστικής αλληλεπίδρασης ανάμεσα σε δύο σώματα, η δυναμική ενέργεια «αποθηκεύεται» στο ηλεκτροστατικό πεδίο των φορτισμένων σωματιδίων που συμμετείχαν στην πρόκλησή της (των δομικών λίθων δηλαδή του παραμορφωμένου τμήματος κάθε σώματος), και θεωρείται δυναμική ενέργεια του συστήματος των δύο σωμάτων λόγω της ελαστικής τους αλληλεπίδρασης.
 
7) Παρόμοια κατάσταση εμφανίζεται και στην περίπτωση που τα δύο σώματα, αντί να έλθουν σε επαφή, είναι συνδεδεμένα με ελατήριο, το οποίο και υφίσταται ελαστική παραμόρφωση. Τότε το ελατήριο γίνεται «αποθήκη» δυναμικής ενέργειας, η οποία «υπάρχει» όπως και στην περίπτωση (6) στο ηλεκτροστατικό πεδίο των δομικών λίθων του ελατηρίου.
Αν θεωρήσουμε τη μάζα του ελατηρίου ασήμαντη, τότε αυτό θεωρείται απλά φορέας της ελαστικής αλληλεπίδρασης μεταξύ των δύο σωμάτων που είναι δεμένα στα άκρα του και η δυναμική ενέργεια του ελατηρίου θεωρείται κι εδώ ελαστική δυναμική ενέργεια του συστήματος των δύο σωμάτων (μοντέλο ιδανικού ελατηρίου).
 
8) Η δυναμική ενέργεια αλληλεπίδρασης δύο σωμάτων, όπως την περιγράψαμε πιο πάνω (βαρυτική, ηλεκτροστατική, ελαστική), μπορεί να αποδοθεί με μορφή κινητικής (ή αντίστροφα)σε οποιοδήποτε από τα δύο σώματα (στη μάζα του) και με οποιοδήποτε τρόπο σε περίπτωση μεταβολής της κατάστασης του συστήματός τους, ανάλογα με τον τρόπο που μπορούν αυτά να κινηθούν.
Γι’ αυτό λέμε ότι «ανήκει» στα δύο σώματα (όχι «περιέχεται»).
Καταχρηστικά, αν το ένα από τα δύο έχει πολύ μεγαλύτερη μάζα (ή είναι «ακλόνητο»), τότε λέμε ότι η δυναμική ενέργεια «ανήκει» στο άλλο σώμα, που είναι ελεύθερο να κινηθεί.
 
9) Αν δύο σώματα αλληλεπιδρούν με περισσότερες από μία αλληλεπιδράσεις, τότε ορίζουμε για κάθε μία από αυτές την κατάλληλη κατάσταση αναφοράς.
Η συνολική δυναμική ενέργεια του συστήματος αυτού ως προς τις αντίστοιχες καταστάσεις αναφοράς, είναι τότε το άθροισμα των επιμέρους δυναμικών ενεργειών.
 
10) Αν το σύστημά μας αποτελείται από περισσότερα σώματα, τότε επαναλαμβάνουμε την πιο πάνω διαδικασία για όλες τις αλληλεπιδράσεις μεταξύ των σωμάτων (ανά δύο με όλους τους δυνατούς συνδυασμούς).
 
11) Η μηχανική ενέργεια ενός συστήματος σε κάποιο σύστημα αναφοράς είναι το άθροισμα της συνολικής δυναμικής ενέργειας όλων των αλληλεπιδράσεων και της συνολικής κινητικής ενέργειας των σωμάτων του συστήματος.
 
12) Μέσα σε ένα συντηρητικό σύστημα όπου μόνο ένα σώμα είναι ελεύθερο να κινηθεί, μπορεί να ισχύει πρακτικά για τις δυνάμεις που ασκούνται σ’ αυτό η συνθήκη ΣF= –Dx.
Τότε μπορούμε να μελετήσουμε την κίνησή του χρησιμοποιώντας το μοντέλο του απλού αρμονικού ταλαντωτή.
Όταν το σώμα βρίσκεται στη θέση ισορροπίας του, τότε το σύστημα έχει κάποια συνολική δυναμική ενέργεια έστω UΘΙ (ως προς τις αντίστοιχες καταστάσεις αναφοράς που έχουμε επιλέξει ξεχωριστά για κάθε αλληλεπίδραση).
Την ενέργεια αυτή μπορούμε να τη θεωρήσουμε καταχρηστικά ότι «ανήκει» στο σώμα αφού μόνο αυτό είναι ελεύθερο να κινηθεί. Οι μεταβολές της συνολικής δυναμικής ενέργειας του σώματος ως προς τη ΘΙ, όταν αυτό κινείται μπορούν να υπολογιστούν από τη σχέση:
 Ux – UΘΙ = WΣF, x→ΘΙ 
οπότε: Ux = UΘΙ + ½Dx²
 
Αν στη συνέχεια αγνοήσουμε την UΘΙ θεωρώντας τη ΘΙ ως νέο σημείο αναφοράς, τότε ισχύει:
Uʹx = ½Dx²
(και φυσικά Ux = UΘΙ + Uʹx)
 
Αν τέλος το σώμα διεγερθεί και εκτελεί ταλάντωση, τότε η μηχανική του ενέργεια κάθε στιγμή ως προς τη ΘΙ είναι:
Εʹ = Uʹx + Κ
Η Εʹ αποτελεί την ενέργεια διέγερσης ή αλλιώς την ενέργεια ταλάντωσης του σώματος.
 
13) Η μηχανική ενέργεια του σώματος κάθε στιγμή (ή και μηχανική ενέργεια του συστήματος) ως προς τις αρχικά επιλεγείσες καταστάσεις αναφοράς είναι:
 
Ε = UΘΙ + Εʹ = UΘΙ + Uʹx + Κ

